Nýjar kynslóðir fæðast

Það er fjölmargt spennandi í vændum í tækniheiminum þessa dagana, enda algengt að tæknifyrirtækin vilji koma vörum sínum út fyrir jólin. Það er þó ekki síður spennandi að horfa nokkrum mánuðum lengra fram í tímann.

Meðal þess sem er hvað heitast meðal tækniáhugamanna um þessar mundir er leikjatölvustríðið, sem nú er loksins að ná algleymingi með innkomu Wii frá Nintendo og PS3 frá Sony á markaðinn. Xbox 360 frá Microsoft hefur í u.þ.b. ár verið eina þriðju kynslóðar leikjatölvan sem hefur verið í boði.

Þurfum að bíða fram á vor

Því miður er stríðið einungis hafið í Bandaríkjunum og Japan, því Evrópubúar munu ekki fá PS3 í verslanir fyrr en í mars á næsta ári. Wii mun hins vegar mæta nógu snemma til að passa í jólapakkann, því samkvæmt umboðsmönnum Nintendo á Íslandi kemur leikjatölvan í verslanir hér á landi 8. desember.

Við þurfum því að bíða nokkra mánuði í viðbót eftir kröftugustu en um leið langdýrustu leikjatölvu kynslóðarinnar. Wii er hins vegar sú kraftminnsta en bætir það upp með lágu verði og nýjum stjórntækjum sem vakið hafa athygli fyrir frumleika og nýbreytni. Eins og venjulega er svo nýr Zelda-leikur ásinn í ermi Nintendo, en leikurinn hefur síðustu daga fengið fáránlega góða dóma eins og sjá má á Metacritic.

Það verður án efa athyglisvert að sjá hvernig Xbox 360 mun reiða af þegar samkeppnin harðnar, en þegar hafa selst yfir sex milljónir slíkra leikjatölva á heimsvísu. Þetta forskot auk hárrar verðlagningar á PS3 gerir það að verkum að margir sérfræðingar telja að Sony muni ekki takast að halda sömu yfirburðum á leikjatölvumarkaðnum og fyrirtækinu tókst með Playstation og PS2-tölvurnar.

Vista og Office 2007 rétt handan við hornið

En það eru ekki bara kynslóðaskipti í leikjatölvunum, því sjálft Microsoft hefur nú tekið jóðsótt og von er á tvíburum: stýrikerfinu Windows Vista og skrifstofuhugbúnaðinum Microsoft Office 2007. Fyrirtæki sem nýta sér leyfissamninga Microsoft geta uppfært bæði stýrikerfi og Office-pakkann frá og með 30. nóvember, en almenn sala hefst hins vegar ekki fyrr en snemma á næsta ári.

Ég notaði sjálfur Beta-útgáfuna af Office 2007 fyrr á þessu ári og get vottað að þar fer gerbreytt útgáfa sem inniheldur fjölmargar vel heppnaðar nýjungar. Spurningin er bara hvort aðalbreytingin, sem felst í að fjarlægja niðurfellivallistana sem hafa ráðið ríkjum frá Word 1.0, sé of byltingarkennd til að falla í kramið hjá hefðbundnum notendum.

Vista-stýrikerfið hef ég ekki prófað, en eins og venjan er með hugbúnað frá Microsoft hafa dómar verið misjafnir. Gaman er að lesa nýjasta pistil Stephen Manes hjá PC World, sem rekur það hve vafasöm ýmis loforð Microsoft við útgáfu stýrikerfa hafa verið í gegnum tíðina. Það er þó deginum ljósara að kominn er tími á uppfærslu Windows, enda ansi langt síðan XP kom fyrst út.

iPhone?

Mikil tímamót eru því um þessar mundir í leikjatölvuheiminum annars vegar og Microsoft-heiminum hins vegar. Það skyldi svo aldrei vera að orðrómurinn sem gerist sífellt háværari meðal þeirra sem þekkja til hjá Apple sé sannur – því það gæti haft verulegar afleiðingar í för með sér í farsímaheiminum ef marka má fyrri afrek Apple í framleiðslu lítilla, byltingarkenndra tóla.

Kristinn Jón Arnarson er almannatengslaráðgjafi hjá AP Almannatengslum og fyrrverandi ritstjóri Tölvuheims. EM> P>